b'\n_START_ARTICLE_\nAlenka Puhar\n_START_SECTION_\n\xc5\xbdivljenje in delo\n_START_PARAGRAPH_\nRojena je med drugo svetovno vojno partizanskim star\xc5\xa1em na osvobojenem ozemlju v Beli Krajini. O\xc4\x8de je modernisti\xc4\x8dni slikar France Miheli\xc4\x8d, pozneje poro\xc4\x8den s pisateljico Miro Miheli\xc4\x8d. Mama Helena Puhar, po kateri je poimenovana osnovna \xc5\xa1ola v Kranju, pa je delovala kot pedago\xc5\xa1ka svetovalka. Je potomka izumitelja in fotografa Janeza Puharja. Gregor Tomc, pisec punk rock besedil in sociolog, ki je bil rojen Heleni Puhar v poznej\xc5\xa1em zakonu, je njen polbrat._NEWLINE_Klasi\xc4\x8dno gimnazijo Poljane je obiskovala v Ljubljani, kjer je pozneje na Filozofski fakulteti tudi diplomirala iz anglistike in primerjalne knji\xc5\xbeevnosti._NEWLINE_Leta 1967 je prevedla roman 1984 avtorja Georga Orwella, ki je bil eden izmed prvih uradno objavljenih prevodov tega dela v tedanjih socialisti\xc4\x8dnih de\xc5\xbeelah. Sledili so \xc5\xa1e drugi prevodi avtorjev kot so Gore Vidal, Frederick Forsyth and Wole Soyinka._NEWLINE_V 1970ih letih se je pribli\xc5\xbeala disidentskemu gibanju, nato v \xe2\x80\x9980 letih od\xc5\xa1la v ZDA, kjer se je udele\xc5\xbeila \xc5\xa1tudija psihozgodovine pri njenem ustanovitelju v New Yorku, na podlagi katerega je objavila \xc4\x8dlanek o razlikah v zgodovini otro\xc5\xa1tva med razli\xc4\x8dnimi jugoslovanskimi narodi ter analizo medijskih fantazem, ki so napovedovale vojno med njimi ter odmevno knjigo Prvotno besedilo \xc5\xbeivljenja, v kateri se je posvetila zgodovini otro\xc5\xa1tva na slovenskem v 19. stoletju.  _NEWLINE_V 1980ih in 1990ih je - kot vidna \xc4\x8dlanica mnogih organizacij za demokratizacijo dru\xc5\xbebe in \xc4\x8dlovekove pravice, ki so bile sestavni del slovenske pomladi - delovala na politi\xc4\x8dnem civilno-dru\xc5\xbebenem podro\xc4\x8dju._NEWLINE_Leta 2004 je uredila in objavila v knji\xc5\xbeni obliki spomine Angele Vode, ene najvidnej\xc5\xa1ih aktivistk feministi\xc4\x8dnega gibanja na slovenskem pred drugo svetovno vojno, ki jo je povojna komunisti\xc4\x8dna oblast obsodila na Nagodetovem procesu in je pozneje storila samomor. Na podlagi njene zgodbe je bil posnet tudi film, ki ga je predvajala nacionalna televizija._NEWLINE_V letu 2010 je bil posnet dokumentarni film Otro\xc5\xa1tvo, posve\xc4\x8den pomenu in aktualnosti njenega dela Prvotno besedilo \xc5\xbeivljenja in dela njene soimenjakinje Alenke Rebule Globine, ki so nas rodile.'